Predkladacia správa

Na základe uznesenia Výboru Národnej rady Slovenskej republiky pre zdravotníctvo č. 55 z 25. júna 2003 predkladáme na rokovanie vlády SR materiál „Koncepcia poskytovania zdravotnej starostlivosti v Bratislavskom kraji“. 

Prvá časť materiálu sa zaoberá analýzou súčasného stavu siete ambulancií primárnej a sekundárnej zdravotnej starostlivosti v kraji, vrátane siete agentúr domácej ošetrovateľskej starostlivosti, samostatných zariadení spoločných vyšetrovacích a liečebných zložiek a zariadení záchrannej a dopravnej zdravotnej služby.

Druhá časť materiálu analyzuje sieť zariadení ústavnej zdravotnej starostlivosti v kraji ako celku, aj vzhľadom na jednotlivé komplexy. Štruktúra posteľového fondu bratislavských zariadení je optimálna čo sa týka postelí pre pacientov s akútnym ochorením, poddimezovaná v posteľovom fonde pre chronických pacientov o 301 postelí a predimezovaná v psychiatrických posteliach, ktorých je nadbytok o 387. Dôvodom predimenzovania psychiatrických lôžok je skutočnosť, že väčšina postelí pre pacientov s psychiatrickým ochorením na Slovensku je sústredená v Psychiatrickej nemocnici P. Pinella v Pezinku (590 postelí) a Psychiatrickej liečebni Veľké Leváre (140 postelí). V posteľovom fonde nie sú započítane postele s celoslovenskou pôsobnosťou, a to lôžka v Slovenskom ústav srdcových a cievnych chorôb, Národnom onkologickom ústave, Onkologickom ústave sv. Alžbety, Národnom ústave tuberkulózy a respiračných chorôb, Detskej fakultnej nemocnici s poliklinikou a Detskom kardiocentre SR. 

V mesiaci jún – september 2003 bola uskutočnená reštrukturalizácia lôžkových zariadení v Bratislave s cieľom efektívnejšie zabezpečiť poskytovanie zdravotnej starostlivosti v Bratislave.

Transformácia siete lôžkových zdravotníckych zariadení v Bratislave sa v prvom kroku prejaví  zvýšením jednorázových nákladov spojených so sťahovaním jednotlivých kliník a oddelení, s úpravami a opravami priestorov ako aj  zvýšením nákladov na dovybavenie prístrojovou technikou. Z dlhodobého hľadiska prinesie transformácia v Bratislave racionálne a efektívne využitie zdrojov, lôžkového fondu a tým úsporu prevádzkových nákladov.  Predpokladané výnosy z odpredaja budov a pozemkov bratislavských zdravotníckych zariadení sú odhadované na 2 354 mil. Sk a budú využité na modernizáciu a dobudovanie jestvujúcich zariadení. Reštrukturalizácia bratislavských zdravotníckych zariadení bude mať jednoznačne pozitívny ekonomický prínos.